Tisztelt Polgármester Úr! Tisztelt Adományozók!

Bene község gyerekeinek nevében szeretném megköszönni adományukat, mely a múlt héten sikeresen eljutott hozzánk.  Településünk 1450 fő lakosú, többségében (kb. 90 %) magyarok által lakott. Rendelkezünk általános iskolával és óvodával is.  Az  óvodában 3 tagozatba kb. 70 gyerek jár.  Az elmúlt évig ezek a gyerekek egy olyan épületbe nevelődtek, amelyet még a 60-as években építettek, és azóta csak kisebb javításokat eszközöltek rajta.  Van azonban településünkön egy olyan épület, amelyet egy nemesi család, a „ Pum”-ok építtettek és éltek benne egészen az 1940-es évekig. Ezt követően ez a gyönyörű épület, amely a hegy oldalában található és csodálatos park közepén áll, a történelem viharainak köszönhetően, állami kézbe került. Az 1970-es évek elején itt létrehoztak egy árvaházat, ahol egész Kárpátaljáról hoztak sérült, árva gyerekeket. Ez az árvaház 2012-ig működött, akkor azonban ezek szerepét átvették a fizetett nevelőszülők és az árvaház bezárt. 5 éven keresztül semmilyen intézmény nem lakott benne, üresen állt. A tavaly sikerült azonban bekerülnünk a Magyar kormány által meghirdetett óvoda felújítási programba, és a járási vezetőség is engedélyt adott rá, hogy a benei gyerekek vegyék birtokba az épületet. A teljeskörű (tetőszerkezet, fűtés, fürdőszobák) felújítás decemberben be is fejeződött, és az ünnepélyes átadót követően januárban azt nagy örömmel birtokba is vették a gyerekek. Jó volt látni a boldog kis arcokat, amikor meglátták a tágasabb szobákat, a szép fürdőszobát, új szekrényeket, stb. Arra azonban sajnos már nem volt lehetőség, hogy a kinti játszótér is felújítás alá kerüljön.  Ugyanazok a csúszdák, hinták, kis faházak állnak kint, amit még a sérült, árva gyerekek használtak. Van olyan, amelyik már több évtizede lett felállítva, nagyrészük balesetveszélyes. Nagy gondban is voltunk, hogy tavasszal, ha a gyerekek kimennek majd a tágas kertbe, milyen eszközökkel lehet majd lefoglalni Őket.  Ezért ért minket  szinte „ égből jövő” segítségként az Önök adománya, amit nem lehet elég hálásan megköszönni. Ez a 660 euro nálunk jelenleg kb. 23 100 hrivnya, ami nagyjából 7 minimálbérnek felel meg, elegendő lesz arra, hogy az játék eszközöket olyan állapotba hozzuk, hogy a gyerekek biztonságosan játszhassanak rajtuk.  Ahogy az időjárás lehetővé teszi, tavasszal hozzákezdünk a felújításhoz.  Kicseréljük a sérült részeket, átfestjük az összes játékot, és esetleg ha még marad a pénzből vásárolunk még egy új hintát is, amire nagy szükség lenne, mert jelenleg a 70 gyerekre 2 hinta van, ezek is felújításra szorulnak. Természetesen Önöknek elküldjük az előtte-utána képeket.  Szeretném még egyszer megköszönni segítségüket, jó látni, hogy vannak még olyan önzetlen emberek, akik hajlandóak erőt, időt és pénzt áldozni magyar testvéreikért. Kérem, legyen szíves átadni mindenkinek, akinek szerepe volt abban, hogy ez az adomány összegyűljön és eljusson hozzánk, hogy Kárpátalján sok boldog gyermek fog emlékezni rá valahányszor beül majd abba a hintába, és mindannyiukra Isten áldását kérjük.

    Remélem, köszönetünket egyszer majd személyesen is átadhatjuk, ha ellátogatnak Kárpátaljára.

Őszinte tisztelettel: Molnár László,  Bene település járási képviselője